
PËR MIRATIMIN E MEMORANDUMIT Të BASHKËPUNIMIT, NDëRMJET KOMISIONIT QENDROR Të ZGJEDHJEVE DHE KëSHILLIT Të MINISTRAVE, 
PëR ZGJEDHJET PËR ORGANET E QEVERISJES VENDORE, 2011 

Komisioni Qendror i Zgjedhjeve, në mbledhjen e datës 16.2.2011, me pjesëmarrjen e:
Arben  Ristani 		kryetar
Hysen Osmanaj		anëtar
Klement Zguri		anëtar
Vera Shtjefni		anëtare,
mbështetur në nenin 21 pika 1 të ligjit nr.10 019, datë 29.12.2008 “Kodi Zgjedhor i  Republikës së Shqipërisë”,  

VENDOSI:

1. Miratimin e memorandumit të bashkëpunimit, ndërmjet Komisionit Qendror të Zgjedhjeve dhe Këshillit të Ministrave, pёr zgjedhjet për organet e qeverisjes vendore të vitit 2011, bashkëlidhur këtij vendimi.
Ky vendim hyn në fuqi menjëherë.

KryetarI 
 Arben Ristani 


MEMORANDUM BASHKËPUNIMI
Për zgjedhjet për Organet e Qeverisjes Vendore që do të zhvillohen 
në datëN 8.5.2011

Mbështetur në dekretin nr.6668, datë 6.9.2010 të Presidentit të Republikës së Shqipërisë, më 8.5.2011 do të zhvillohen zgjedhjet për organet e qeverisjes vendore;
mbështetur në ligjin nr.10 019, datë 29.12.2008 “Kodi Zgjedhor i Republikës së Shqipërisë”, Komisioni Qendror i Zgjedhjeve ngarkohet me detyrën për të përgatitur, mbikëqyrur, drejtuar dhe verifikuar të gjitha aspektet që kanë të bëjnë me zgjedhjet;
mbështetur në faktin që Këshilli i Ministrave i Republikës së Shqipërisë, në zbatim të Kushtetutës, legjislacionit shqiptar, si dhe të marrëveshjeve ndërkombëtare, ku shteti shqiptar është palë, është seriozisht i angazhuar për mbajtjen e zgjedhjeve të lira, demokratike, të ndershme dhe në përputhje me standardet ndërkombëtare;
duke marrë parasysh rëndësinë e madhe që kanë zgjedhjet për të ardhmen e vendit dhe në kuadër të Marrëveshjes së Stabilizim-Asociimit me Bashkimin Europian;
të bindur se për realizimin e këtyre standardeve kërkohet bashkëpunim serioz dhe i vazhdueshëm midis Komisionit Qendror të Zgjedhjeve dhe strukturave shtetërore në varësi të Këshillit të Ministrave të Republikës së Shqipërisë; 
me qëllim përmbushjen në shkallë institucionale të këtij bashkëpunimi,
Këshilli i Ministrave i Republikës së Shqipërisë (më poshtë referuar si “Këshilli i Ministrave”) dhe Komisioni Qendror i Zgjedhjeve (më poshtë referuar si KQZ-ja), nënshkruajnë këtë memorandum bashkëpunimi.
Palët në këtë memorandum veprojnë në përputhje me statusin e tyre institucional, të përcaktuar në Kushtetutën e Republikës së Shqipërisë, Kodin Zgjedhor dhe legjislacionin në fuqi, dhe bien dakord si më poshtë:

Ι. Detyrimet e Këshillit të Ministrave
Këshilli i Ministrave mbështetet dhe i garanton KQZ-së:
1. Sigurimin e mjediseve të nevojshme për  KZAZ-të dhe VNV-të, duke përfshirë kushte të përshtatshme për aplikimin e teknologjisë mbështetëse për numërimin e votave, si dhe për sigurimin e linjave të komunikimit.
2. Sigurimin e ambienteve për zyrat rajonale zgjedhore të KQZ-së.
3. Angazhimin e strukturave në varësi të Këshillit të Ministrave për transportin e bazës materiale zgjedhore, nga KQZ-ja në KZAZ-të, në të gjithë territorin e Republikës së Shqipërisë dhe anasjellas.
4. Ministria e Brendshme ngarkohet të mbikëqyrë përmbushjen e angazhimeve të parashikuara në Kodin Zgjedhor dhe në këtë memorandum nga të gjitha institucionet në varësi të Këshillit të Ministrave dhe nga organet e qeverisjes vendore.
5. Prefektët, mbështetur në Kodin Zgjedhor dhe në aktet e KQZ-së, bashkërendojnë realizimin e detyrave të parashikuara në të gjitha aktet ligjore dhe nënligjore, si dhe në këtë memorandum në të gjithë territorin e juridiksionit administrativ përkatës.
II. Detyrimet e Komisionit Qendror të Zgjedhjeve 
KQZ-ja merr përsipër dhe garanton:
1. T’i sigurojë Këshillit të Ministrave dhe të gjitha institucioneve në varësi  të tij, në kohën e nevojshme, informacionin e duhur për të lejuar përmbushjen e angazhimeve, në funksion të administrimit të procesit zgjedhor, në përputhje me legjislacionin në fuqi.
III. Hyrja në fuqi
Ky memorandum bashkëpunimi hyn në fuqi menjëherë pas nënshkrimit dhe botohet në Fletoren Zyrtare.

Për Këshillin e Ministrave		Për  KomisiOnin Qendror të Zgjedhjeve
           Ministri i Brendshëm		                                  Kryetari
      Lulzim Basha 					          Arben Ristani
